дружества са ползватели на МЕГ. Поради това Комисията стигна до заключението, че няма причина да изключи този производител от промишлеността на Съюза.
 (137)
 Mitsubishi заяви, че един от жалбоподателите е внасял МЕГ от засегнатите държави и поради това не следва да се счита за производител от Съюза.
 (138)
 При разследването бе установено, че по време на разследвания период дружеството не е внасяло разглеждания продукт от засегнатите държави. Предишният внос е бил твърде незначителен с цел своевременно допълване на неговото производство. Поради това Комисията стигна до заключението, че няма причина да изключи този производител от промишлеността на Съюза.
 (139)
 SABIC също така заяви, че едно дружество, свързано с оказал съдействие производител, също е внасяло МЕГ от Кралство Саудитска Арабия. Дружеството не оказа съдействие и няма други налични доказателства, които да позволят на Комисията да стигне до заключението, че то следва да бъде изключено от определението за промишленост на Съюза. Във всеки случай, ако това дружество бъде изключено, това няма да окаже съществено въздействие върху определянето на вредата и причинно-следствената връзка предвид ограничения му размер.
 (140)
 Комисията също така разследва съществуващите връзки между промишлеността на Съюза и износители или вносители на разглеждания продукт. Разследването показа, че една от основните заинтересовани страни на неоказал съдействие производител от Съюза е саудитският производител на МЕГ, а двама неоказали съдействие производители от Съюза са собственост на производители на МЕГ от САЩ. Предвид липсата на съдействие от страна на тези дружества и липсата на други налични доказателства в това отношение Комисията не успя да стигне до заключение, че те следва да бъдат изключени от определението за промишленост на Съюза.
 4.2. Определяне на съответния пазар на Съюза
 (141)
 За да се установи дали промишлеността на Съюза е претърпяла вреда и за да се определят потреблението и различните икономически показатели, свързани със състоянието на промишлеността на Съюза, Комисията проучи дали и до каква степен при анализа трябва да се вземе предвид последващата употреба на произведения от промишлеността на Съюза сходен продукт.
 (142)
 За да получи възможно най-пълна представа за промишлеността на Съюза, Комисията набави данни за цялата дейност, свързана с МЕГ, и определи дали производството е предназначено за собствена употреба или за свободния пазар.
 (143)
 Комисията установи, че около 7 % от общото потребление на Съюза по време на разследвания период е било предназначено за собствена употреба, както е показано в таблица 1 по-долу. През разглеждания период пазарът за собственото потребление се е увеличил с 28 %.
 (144)
 Разграничението между пазара за собствено потребление и свободния пазар е от значение за анализа на вредата, защото продуктите, предназначени за собствена употреба, не са изложени на пряка конкуренция от вноса. За разлика от това производството, предназначено за продажба на свободния пазар, е в пряка конкуренция с вноса на разглеждания продукт.
 (145)
 Един от включените в извадката производители на МЕГ е заменил част от своето производство на МЕГ с еквивалентен обем етиленов оксид съгласно дългосрочно споразумение за замяна, което включва също такса за преобразуване, определена към момента на подписване на въпросното споразумение. Частта от този договор, отнасяща се до обема на МЕГ,